钦定古今图书集成/明伦汇编/闺媛典/第030卷 > 《许衡妻敬氏封魏国夫人制》邓文原
## 钦定古今图书集成/明伦汇编/闺媛典/第030卷 > 《许衡妻敬氏封魏国夫人制》邓文原

鲁国有真儒，寔弘宣于道统；周南得淑女，必肇正于
人伦。肆予社稷之臣，夙有闺门之化。爰旌令则，特示
崇褒。具官许衡妻敬氏，性静以贞，行恭而顺。自职居
主馈，孝克奉于旨甘；逮贵被展衣，俭犹亲于澣濯。惟
我宗工，尽赞襄之道；由尔内助，秉柔正之仪。虽善庆
之报方来，而哀荣之典未称。庸视茅封而进秩，式颁
芝检以疏恩。於戏！夫妇相敬如宾，亦既追荣于偕老；
公侯必复其始，尚其启迪于后人。